ନୂଆଦିଲ୍ଲୀର ୟୁଏନ୍ ହାଉସରେ ସମ୍ମାନିତ ହେଲେ ଓଡ଼ିଆ ଝିଅ ଝୁଲିମା\nSat, Dec 07 | 1:34 p.m.\nକନ୍ଧମାଳଃ ସମ୍ମାନିତ ହେଲେ କନ୍ଧମାଳ ଜିଲ୍ଲାର ଆଦିବାସୀ ଝିଅ ଝୁଲିମା । ଆନ୍ତର୍ଜାତୀୟ ସେବା ଦିବସ ପାଳନ ଅବସରରେ ନୂଆଦିଲ୍ଲୀର ୟୁଏନ୍ ହାଉସଠାରେ ଆୟୋଜିତ ଏକ କାର୍ଯ୍ୟକ୍ରମରେ ଝୁଲିମା ମଲ୍ଲିକଙ୍କୁ ସମ୍ମାନିତ କରାଯାଇଛି । ସାରା ଭାରତରୁ ୧୦ ଜଣଙ୍କୁ ଏହି ଆୱାର୍ଡ ମିଳିଥିବା ବେଳେ ଓଡିଶାରୁ ଏକମାତ୍ର ଝିଅ ଝୁଲିମାଙ୍କୁ ଏହି ଆୱାର୍ଡ ପ୍ରଦାନ କରାଯାଇଛି । କନ୍ଧମାଳ ଜିଲ୍ଲା. କେ ନୂଆଗାଁ ବ୍ଳକର ଏକ ଅପହଞ୍ଚ ଅଞ୍ଚଳ ବାନ୍ଦୁଡିର ଆଦିବାସୀ ଝିଅ ଝୁଲିମା ମଲ୍ଲିକ । ଝୁଲିମା ନିଜର ପ୍ରଚେଷ୍ଟାରେ ନିଜର ବାଲ୍ୟ ବିବାହକୁ ବନ୍ଦ କରିବା ସହ ୧୨ଟି ବାଲ୍ୟ ବିବାହକୁ ବନ୍ଦ କରିବାରେ ସଫଳ ହୋଇଛନ୍ତି । ନିଜର ବାହାଘର ରୋକିବା ପରେ ୨୦୧୬ ମସିହାରୁ କନ୍ଧମାଳ ଜିଲ୍ଲାର ସ୍ବେଚ୍ଛାସେବୀ ଅନୁଷ୍ଠାନ ସ୍ୱାତୀ ଓ ସେଭ ଦି ଚିଲ୍ଡ୍ରେନରେ ସ୍ବେଚ୍ଛାସେବୀ ଭାବେ ଯୋଗଦେଇଛନ୍ତି । ସ୍ବେଚ୍ଛାକୃତ ଭାବେ ବାଲ୍ୟ ବିବାହକୁ ବିରୋଧ, ବାଳିକା ଶିକ୍ଷାର ପ୍ରଚାର, ପ୍ରସାର, ଯୌନ ପ୍ରଜନନ ସ୍ବାସ୍ଥ୍ୟ ଓ ଅଧିକାର ଆଦି ଗୁରୁତ୍ବପୂର୍ଣ୍ଣ ବିଷୟରେ ଜନସାଧାରଣ ଓ କିଶୋରୀମାନଙ୍କୁ ସଚେତନ କରିୁଛନ୍ତି ଝୁଲିମା । ଏହା ସହ ସେ ଶିଶୁ ସୁରକ୍ଷା ଓ ଅଧିକାର ଦିଗରେ କାର୍ଯ୍ୟ କରି ଆସୁଛନ୍ତି । ବର୍ତ୍ତମାନ ଝୁଲିମା କେ. ନୂଆଗାଁ ବ୍ଳକ ସ୍ତରୀୟ ଅନନ୍ୟା ବାଳିକା ମହାସଂଘରେ ସଭାନେତ୍ରୀ ଭାବେ କାର୍ଯ୍ୟ ସମ୍ପାଦନ କରୁଛନ୍ତି । ଆୱାର୍ଡ ପାଇବା ପରେ ଝୁଲିମା ଖୁସୀବ୍ୟକ୍ତ କରିବା ସହ ଆଗାମୀ ଦିନରେ କାର୍ଯ୍ୟ କରିବାକୁ ପ୍ରେରଣା ଯୋଗାଇବ ବୋଲି କହିଛନ୍ତି ।
